Wat Trump se optrede veroorsaak het, is om die Palestyne op die agtervoet te plaas. Die wêreld, ook talle Arabiese lande, is moeg daarvoor om vir die Palestyne te wag. Terwyl die meeste lande in die wêreld graag wil sien dat ŉ vredesooreenkoms tussen Israel en die Palestyne gesluit word en die Palestyne hulle eie staat moet kry, sal die Palestyne nou moet wys dat hulle ernstig is oor vrede. Dit begin by die uitwis van radikale elemente in veral die Gaza-strook, ŉ duidelike politieke mandaat vir die Palestynse leierskap en ŉ verbintenis tot die onderhandeling van ŉ werkbare ooreenkoms.
Namate ŉ nuwe jaar aanbreek, is dit belangrik om te besef dat 2021 ŉ jaar van nuwe geleenthede en selfs herstel ná die pandemie kan wees, maar dat die krisis van 2020 en sy gevolge nog diep wonde in 2021 sal bly toedien en dat ŉ onsekere tyd die wêreld in die gesig staar met duidelik groter konflik wat in verskeie wêrelddele dreig.